इंग्लैंड के खिलाफ भले ही राहुल का ये दूसरा शतक हो, लेकिन इंग्लैंड की धरती पर ये उनका पहला शतक रहा। इससे भी खास बात ये है कि राहुल का ये टेस्ट शतक 28 पारियों और 20 महीने के बाद आया है। राहुल ने अपने टेस्ट करियर का पांचवां शतक लगाने के लिए 118 गेंदों का सामना किया। इस दौरान उन्होंने अपनी स्टाइलिश बल्लेबाज़ी से दर्शकों का मनोरंजन करते हुए 16 चौके और एक शानदार छक्का भी लगाया। इससे पहले राहुल ने जो शतक लगाया था वो दो साल पहले इंग्लैंड के खिलाफ ही जड़ा था। चेपॉक के मैदान पर वो दोहरे शतक से चूक गए थे। उस मुकाबले में वो 199 रन बनाकर आउट हो गए थे। खास बात ये है कि इस शतक से पहले राहुल इस सीरीज़ में एक अदद अर्धशतक के लिए तरस रहे थे। उससे भी अहम बात ये कि ये इस सीरीज़ में किसी भी भारतीय ओपनर द्वारा लगाया गया पहला शतक रहा।